ไทยพาณิชย์คาดเศรษฐกิจโต4.5-4.7%
“ไทยพาณิชย์” มองเศรษฐกิจปีนี้โต 4.5-4.7% เชื่อการลงทุนภาครัฐเป็นแรงกระตุ้นหลัก
26 ม.ค. 2555

“ไทยพาณิชย์” มองเศรษฐกิจปีนี้โต 4.5-4.7% เชื่อการลงทุนภาครัฐเป็นแรงกระตุ้นหลัก
นางสุทธาภา อมรวิวัฒน์ ผู้ช่วยผู้จัดการใหญ่ ศูนย์วิจัยเศรษฐกิจและธุรกิจ ธนาคารไทยพาณิชย์ กล่าวว่า ปีนี้คาดการณ์เศรษฐกิจไทยเติบโต 4.5-4.7% โดยกรอบบน 4.7% นั้น ขึ้นอยู่กับการลงทุนจากภาครัฐเป็นหลัก ซึ่งจะเป็นแรงขับเคลื่อนการลงทุน และกิจกรรมภายในประเทศ จากการซ่อมแซม และก่อสร้างเพื่อชดเชยความเสียหายจากอุทกภัยในปีก่อน




ทั้งนี้การใช้จ่ายภาครัฐ รวมถึงพระราชกำหนด(พ.ร.ก.) เงินกู้เพื่อการบูรณะและฟื้นฟูประเทศราว 3.5 แสนล้านบาท
นางสุทธาภา กล่าวว่า ปีนี้ภาคธุรกิจจะเติบโตได้ดี จากแรงขับเคลื่อนเศรษฐกิจโดยภาครัฐเป็นหลัก ทำให้ธุรกิจของไทยส่วนใหญ่ที่เกี่ยวเนื่องกับการบริโภคและการลงทุนมีแนวโน้มไปได้ดี และเป็นปีที่การเติบโตจะมีความสมดุลมากกว่าบางปีในอดีตซึ่งมักถูกขับเคลื่อนโดยภาคการส่งออกเป็นหลัก
อย่างไรก็ตามยังมีปัจจัยที่น่าเป็นห่วงคือ แนวโน้มเศรษฐกิจโลกที่น่าจะชะลอลง โดยเฉพาะเศรษฐกิจในกลุ่มประเทศสหภาพยุโรป(อียู) ที่จะส่งผลกระทบ 3 ด้าน ได้แก่ ประการแรก ทำให้การส่งออกของไทยชะลอตัว ประการที่สอง ความไม่แน่ใจเศรษฐกิจต่างประเทศจะเป็นอย่างไรทำให้คนหันมาถือเงินสดเพิ่มขึ้น ทำให้เงินไหลกลับเข้าสู่สหรัฐ ยิ่งถ้ามีข่าวร้ายนักลงทุนก็จะดึงเงินกลับ และประการสุดท้ายสภาพคล่องจะตึงตัว โดยเฉพาะเงินสกุลเหรียญสหรัฐ